Ngohe Aromatawai: Hei runga, hei raro!

**Paerewa Paetae Tikanga ā-Iwi 91731**: Te whakapuaki whakaaro mō ngā tikanga, te kawa rānei, i tētahi ritenga Māori o mua

Aronga: Tikanga ā-Iwi 1.6B v1

Whiwhinga: 4

**Te Horopaki**

Koia nei pea te tikanga ka kaha pāhekotia e te iwi Māori, arā te whakaeke marae. Mō e hia kē ngā kaupapa ka whakaeketia ō tātou nei marae: te hui, te whakanui, te huritau, te mārena, otirā tērā kaupapa matua te tangihanga.

Tēnā, ko tāu mahi he hanga pānui whakaahua (ā-pepa, ā-hiko rānei) hei whakapuaki i ō whakaaro mō ngā tikanga, kawa ka hāngai pū ki te ritenga o te whakaeke marae.

He mahi takitahi tēnei. Kei a koe te rahinga o tō pānui whakaahua, tōna āhuahanga, he aha atu, he aha atu. Ka aromatawaingia tāu whakamārama i ētahi tikanga, kawa rānei o te whakaeke marae me ngā take i pērā ai.

**Hei Mahi**

Me whakaaro ki tētahi wā i whakaeke koe i te marae, ko tēnei wheako te tūāpapa o te horopaki aromatawai. He aha ō kitenga, he aha ō mahi, he aha ngā mahi a tēnā, a tēnā o te whānau me te ope whakaeke? Koia nei te whakatinanahanga o te tikanga me te kawa o te marae.

Wetewetehia ngā mahi o te whakaeke marae: karanga, whaikōrero, te paepae, wero, tangi, tauparapara, me ērā atu o ngā mahi ka kitea ki te whakaeke.

Tīpakohia kia toru ngā tikanga hei rangahau māu. Ko tāu he whakamārama i ēnei tikanga he hiranga ki te horopaki o te whakaeke. Whakamāramahia mai ngā tikanga, te pānga me te whaitake o ēnei tikanga me ngā take i pērā ai.

E tika ai te mahi me te tātari i ngā kawa o ia tikanga kua tīpakohia e koe kia puta ai ngā tino whakamāramatanga o ērā o ngā tikanga. Hei ārahi i ō rangahau me whakarite e koe ētahi āhuatanga o ia tikanga hei whakamāramatanga māu, hei tauira; te taha o te wahine, te taha o te tāne, te taha o te tupuna, te taha o te atua, te taha o te hapū, te taha o te iwi hoki. He aha e whaitake ai ēnei āhuatanga ki te tikanga.

Whakaritea ngā rauemi, ngā tāngata, ngā pae ipurangi, ngā mahere, ngā pukapuka me te aha atu hei rangahau māu kia taea ai e koe te ruku rētō e tutuki ai te aromatawai.

Kia kaha koe ki te tautohu i ō taunaki katoa.

Mā te pānui whakaahua (ā-pepa, ā-hiko rānei) ka kitea te hua o ō mahi rangahau.

Taunakitanga: Tikanga ā-Iwi 91731 Hei runga, hei raro!

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka tautohu i ngā tikanga, te kawa rānei, i tētahi ritenga Māori me ngā take i pērā ai.  Hei tauira:   * Kua tautohu i ētahi tikanga, tētahi kawa rānei o te whakaeke marae * Kua tautohu i te pūtake me te hiranga o ngā tikanga/te kawa. | Ka whakaahua i ngā tikanga, te kawa rānei i tētahi ritenga Māori me ngā take i pērā ai.  Hei tauira:   * *Kua whakaahua i ētahi tikanga, tētahi kawa rānei o te whakaeke marae.* * *Kua whakaahua i te pūtake me te hiranga o ngā tikanga/te kawa.* | Kua whakamārama i ngā tikanga, te kawa rānei i tētahi ritenga Māori me ngā take i pērā ai.  *Hei tauira:*   * *Kua whakamārama i ētahi tikanga, tētahi kawa rānei o te whakaeke marae* * *Kua whakamārama i te pūtake me te hiranga o ngā tikanga/te kawa.* |